Marko Matvere

**Marko Matvere** (sündinud 4. veebruaril 1968 Pärnus) on eesti näitleja, laulja ja lavastaja.

## Haridus
Ta on lõpetanud 1986. aastal Pärnu 1. Keskkooli ning 1990. aastal Tallinna Konservatooriumi lavakunstikateedri (XIV lennus). 

## Töö ja looming
Ta mängis aastatel 1985–1986 Pärnu Kooliteatris. Lõpetas 1986 Pärnu Lastekunstikooli. Aastatel 1987–1992 töötas ta Pirgu Arenduskeskuses ja mängis Merle Karusoo näitetrupis. Aastatel 1992–2004 töötas ta näitlejana Tallinna Linnateatris, pärast seda on tegutsenud vabakutselisena. 

### Rolle Tallinna Linnateatris
Tallinna Linnateatris on tema olulisemad rollid olnud Mercutio (Shakespeare'i "Romeo ja Julia"), Simone (Visconti "Rocco ja tema vennad"), Tartuffe (Molière'i "Tartuffe"), Athos (Dumas'/Nüganeni "Kolm musketäri"), Septimus Hodge (Stoppardi "Arkaadia"), Hamlet (Shakespeare'i "Hamlet") jpt.

### Filmirolle

* 1993 – "Suflöör" – Karl
* 1994 – "Tulivesi" – Pilli-Villu
* 1994 – "Ameerika mäed" – Pillimees ja laulja ööklubis
* 1994 – "Jüri Rumm" – Robert
* 2001 – "Lepatriinude jõulud" – Pedro (hääl)
* 2002 – "Jääaeg" – Diego (hääl)
* 2003 – "Vanad ja kobedad saavad jalad alla" – Ranger
* 2006 – "Tusenbröder - Återkomsten" – Mart
* 2006 – "Vana daami visiit" – Ihukaitsja Roby
* 2006 – "Leiutajateküla Lotte" – Mati (hääl)
* 2007 – "Georg" – Georg Ots
* 2018 – "Mihkel" – Mihkli isa
* 2018 – "Kapten Morten lollide laeval" – Kapten Viks (hääl)
* 2020 – "Vee peal" – Valter
* 2021 – "Kiik, kirves ja igavese armastuse puu" – Juhan Denholm
* 2022 – "Apteeker Melchior" – Spanheim

### Telesarjarolle
* 1995 – "Wikmani poisid" – Penno
* 1996 – "M-Klubi" – Maahärra
* 2004 – "Kodu keset linna" – Mihkel
* 2006–2007 – "Ohtlik lend" – Andres Västrik 
* 2008 – "Tuulepealne maa" – Artur Kallaste
* 2020 – "Tulejoonel (telesari)" – Jakob 
* 2022–2023 – "Armastus" – Kuldar Kivi

### Rolle muusikalavastustes
Matvere muusikalirollide hulka kuuluvad näiteks Georg (Vadi "Georg"), Javert (Schönbergi "Les Misérables"), Insener (Schönbergi "Miss Saigon"), Kuningas (Rodgersi "Kuningas ja mina") ning Chagal (Steinmani "Vampiiride tants"). 

### Lavastajatöö
Matvere on lavastanud Kanderi muusikali "Chicago" (2004, Vanemuine), Szakonyi komöödia "Saateviga" (2006, Ugala) ja Jacksoni komöödia "Opéra Comique" (2007, Ugala). 2007. aastal etendus ooperimuusika festivali PromFest raames Endla teatris tema lavastatud ooper Bizet' "Carmen". Vanemuises on ta lavastanud ka Massenet’ ooperi "Manon" (2009), Offenbachi opereti "Orpheus põrgus" (2010), Aintsi ooperi "Rehepapp" (2013) ja Aintsi lasteooperi "Guugelmuugelpunktkomm" (2017).

### Tegevus lauljana
Ta on alates 1989. aastast ansambli Väikeste Lõõtspillide Ühing looja ja solist.

Hääleliigilt on ta bariton. Ta on mänginud Georg Otsa ja laulnud tema repertuaari nii muusikalis "Georg" (2005) kui ka mängufilmis "Georg" (2007). Pärast seda on ta esitanud Georg Otsa repertuaari veel paljudel kontsertidel.

Tema ja Jaan Tätte muusikaline koostöö algas juba 1980. aastate lõpus Lavakunstikateedris ning sai hoo sisse kui mõlemad töötasid näitlejatena Tallinna Linnateatris ja esitasid muusikanumbreid mõnes lavastuses. 

### Suurkontserdid
2002. aastal Tallinnas toimunud Eurovisiooni lauluvõistlusel oli Matvere koos Annely Peeboga õhtujuht. Hiiglasliku telepubliku ees esitasid õhtujuhid duetina ka Raimond Valgre laulu "Muinaslugu muusikas".

Duetis Liisi Koiksoniga esitas ta 2009. aasta XXV üldlaulupeol Jaan Tätte laulu "Tuulevaiksel ööl", mis oli tantsupeo "Üheshingamine" tunnuslaul ja märkis tulesaabumistseremoonia kulminatsiooni.

### Hümnimasin
Eesti 100. aastapäeva tähistamiseks ehitas Matvere hümnimasina. Tegu on 8 tuubast ja kanalisatsioonitorudest ehitatud seadeldisega, mis on programmeeritud mängima ainult ühte lugu – Eesti hümni. Hümnimasina maailma esmaettekanne toimus 23. veebruari õhtul Eesti Televisiooni saates "Juubeli eelõhtul". Hümnimasina põhietteasteks kujunes aga hümni esitamine Eesti Vabariigi 100. aastapäeval 24. veebruaril 2018 Tallinnas Toompeal.

## Ümbermaailmareis
Oktoobrist 2010 kuni maini 2012 osalesid Marko Matvere ja Jaan Tätte merereisil "Ümber imelise ilma". Katamaraaniga Nordea seilati üle Atlandi ookeani, Kariibi mere ja Vaikse ookeani ning lõpuks Vahemere kaudu koju tagasi.

Ümbermaailmareisist kirjutas ta raamatu "Meri ja kuked : S/Y Nordea ilmareis : 2. oktoober 2010 – 17. juuni 2012" [autor Marko Matvere, fotod ja joonistused: Marko Matvere, kujundus: Kalle Toompere]. [Tallinn] : Go Group, 2012.

## Tunnustus
* 1989 – Voldemar Panso nimeline auhind
* 1996 – Ants Lauteri nimeline auhind
* 2002 – Eesti Teatriliidu sõnalavastuste žürii eriauhind
* 2006 – Eesti Teatriliidu muusikaauhind
* 2018 – Valgetähe V klassi teenetemärk

### Teatrisisesed auhinnad
* 1995, 1996, 1998 ja 1999 – Tallinna Linnateatri parima meesnäitleja kolleegipreemia

### Festivaliauhinnad
* 1992 – noore näitleja peaauhind Toruni rahvusvaheliselt teatrifestivalilt Kontakt '92
* 1997 – parima meesnäitleja preemia vabariiklikult teatrifestivalilt Draama '97
* 2022 - parima meesnäitleja preemia Tiburoni(US) filmifestivalil rolli eest filmis "Vee peal"

## Viited

## Kirjandus
*Ivika Sillar, "Sõprade laulust looja üksinduseni" (Marko Matvere näitlejaportree) – Teater. Muusika. Kino 1996, nr 12, lk 33–42

## Välislingid
*Ooperi "Carmen" lavastuse koduleht
*Matvere lavastab Vanemuises "Manoni". *Õhtuleht*, 2. aprill 2009